CELEX: 32020R0129
Language: lv
Date: 2019-11-26 00:00:00
Title: Komisijas Deleģētā regula (ES) 2020/129 (2019. gada 26. novembris), ar ko groza neaizsargātības robežvērtību, kas noteikta Eiropas Parlamenta un Padomes Regulas (ES) Nr. 978/2012 par vispārējo tarifa preferenču sistēmas piemērošanu VII pielikuma 1. punkta b) apakšpunktā

31.1.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 27/8
               
            
         KOMISIJAS DELEĢĒTĀ REGULA (ES) 2020/129
         (2019. gada 26. novembris),
         ar ko groza neaizsargātības robežvērtību, kas noteikta Eiropas Parlamenta un Padomes Regulas (ES) Nr. 978/2012 par vispārējo tarifa preferenču sistēmas piemērošanu VII pielikuma 1. punkta b) apakšpunktā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 25. oktobra Regulu (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 9. panta 2. punktu,
         tā kā:
         
                     (1)
                  
                  
                     Saskaņā ar Regulas (ES) Nr. 978/2012 9. panta 1. punkta a) apakšpunktu valsts, kas gūst labumu no vispārējo tarifa preferenču sistēmas (VPS), var saņemt tarifa preferences, kuras piešķir atbilstīgi īpašajam veicināšanas režīmam ilgtspējīgai attīstībai un labai pārvaldībai, ja to uzskata par neaizsargātu diversifikācijas trūkuma un nepietiekamas integrācijas starptautiskajā tirdzniecības sistēmā dēļ, kā definēts Regulas (ES) Nr. 978/2012 VII pielikumā.
                  
               
                     (2)
                  
                  
                     Saskaņā ar Regulas (ES) Nr. 978/2012 VII pielikuma 1. punkta b) apakšpunktu valsts tiek uzskatīta par neaizsargātu, ja vidēji pēdējos trijos gados pēc kārtas tās IX pielikumā uzskaitīto produktu imports Savienībā ir mazāks par 6,5 % no minētajā pielikumā uzskaitīto to produktu kopējā importa Savienībā, kuru izcelsme ir VPS saņēmējvalstis.
                  
               
                     (3)
                  
                  
                     Ja tiek grozīts VPS saņēmējvalstu saraksts, Regula (ES) Nr. 978/2012 pilnvaro Komisiju pieņemt deleģētos aktus, lai grozītu VII pielikumu ar nolūku pārskatīt neaizsargātības robežvērtību, kas noteikta VII pielikuma 1. punkta b) apakšpunktā; tādā veidā, nosakot, vai valstis tiek uzskatītas par neaizsargātām, tiktu saglabāts aprēķinātās neaizsargātības robežvērtības proporcionāls līdzsvars, neatkarīgi no grozījumiem VPS saņēmējvalstu sarakstā. Saskaņā ar Regulas (ES) Nr. 978/2012 VII pielikumu aprēķinātā neaizsargātības robežvērtība ir visu to IX pielikumā uzskaitīto produktu vidējā kopējā importa vērtība Savienībā no visām VPS saņēmējvalstīm.
                  
               
                     (4)
                  
                  
                     Ar Komisijas Deleģēto regulu (ES) 2015/602 (2) neaizsargātības robežvērtība, kas piemērojama no 2015. gada 1. janvāra, tika mainīta no 2 % uz 6,5 %.
                  
               
                     (5)
                  
                  
                     Regulas (ES) Nr. 978/2012 II pielikumā iekļautais VPS saņēmēju saraksts ir būtiski grozīts, ņemot vērā to, ka starp neaizsargātības robežvērtību pēdējo pārskatīšanu 2015. gadā un 2019. gada 1. janvārī, tika svītrota divdesmit viena valsts. Tāpēc ir jāgroza Regulas (ES) Nr. 978/2012 VII pielikuma 1. punkta b) apakšpunktā noteiktā neaizsargātības robežvērtība.
                  
               
                     (6)
                  
                  
                     Regulas (ES) Nr. 978/2012 II pielikumā iekļauto valstu saraksta grozījumu rezultātā, kas izdarīti starp pēdējiem neaizsargātības kritērija grozījumiem 2015. gadā un 2019. gada 1. janvārī, IX pielikumā uzskaitīto produktu kopējā importa vidējā vērtība Savienībā no visām VPS saņēmējvalstīm samazinātos par 12,2 %. Tādēļ, ja neaizsargātības robežvērtība no 2019. gada 1. janvāra tiktu paaugstināta no 6,5 % līdz 7,4 %, tiktu saglabāts Regulas (ES) Nr. 978/2012 VII pielikumā noteiktās neaizsargātības robežvērtības proporcionāls līdzsvars.
                  
               
                     (7)
                  
                  
                     Lai ņemtu vērā Regulas (ES) Nr. 978/2012 II pielikuma valstu saraksta grozījumu faktiskos datumus un tā ietekmi uz saņēmējvalstu neaizsargātību, šī robežvērtība ir spēkā no 2019. gada 1. janvāra,
                  
               IR PIEŅĒMUSI ŠO REGULU.
         
            1. pants
            Regulas (ES) Nr. 978/2012 VII pielikuma 1. punkta b) apakšpunktā “6,5 %” robežvērtību aizstāj ar “7,4 %” robežvērtību.
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 26. novembrī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 303, 31.10.2012., 1. lpp.
         
         
            (2)  Komisijas 2015. gada 9. februāra Deleģētā regula (ES) 2015/602, ar ko groza Eiropas Parlamenta un Padomes Regulu (ES) Nr. 978/2012 attiecībā uz neaizsargātības robežvērtību, kas noteikta minētās regulas VII pielikuma 1. punkta b) apakšpunktā (OV L 100, 17.4.2015., 8. lpp.).